ΓΡΑΠΤΗ ΕΡΩΤΗΣΗ E-3111/97 υποβολή: Roberta Angelilli (NI) προς την Επιτροπή (13 Οκτωβρίου 1997)

Θέμα: Διαρθρωτικά Ταμεία στην Ιταλία

Το 1995, η Ιταλική Κυβέρνηση, αντιμετωπίζοντας την ολέθρια κατάσταση που είχε δημιουργηθεί στην Ιταλία σε σχέση με τη χρησιμοποίηση των πόρων των Διαρθρωτικών Ταμείων, είχε αναλάβει συγκεκριμένες δεσμεύσεις απέναντι στις κοινοτικές αρχές όσον αφορά τις νέες φάσεις προγραμματισμού.

Με δεδομένη την κατάσταση αυτή, είναι σε θέση η Επιτροπή:

1. να γνωστοποιήσει την κατάσταση όσον αφορά τις αναλήψεις και τις πληρωμές που πραγματοποίησε η Ιταλία κατά την περίοδο προγραμματισμού 1989-1993;

2. να γνωστοποιήσει σε ποιά κατάσταση βρίσκονται οι αναλήψεις και πληρωμές που έχει πραγματοποιήσει η Ιταλία όσον αφορά την περίοδο προγραμματισμού 1994-1999;

3. να εκφράσει τη θέση της σχετικά με την σημερινή κατάσταση;

4. να γνωστοποιήσει εάν εξακολουθεί να υπάρχει ο κίνδυνος της αλλαγής κατευθύνσεως ορισμένων πόρων και της διάθεσής τους σε άλλες χώρες των οποίων οι μηχανισμοί χρησιμοποίησης αποδείχθηκαν αποτελεσματικότεροι;

5. να γνωστοποιήσει εάν, και εάν ναι με ποιόν τρόπο, οι καθυστερήσεις από πλευράς Ιταλίας είναι δυνατόν να επηρεάσουν την επικείμενη αναθεώρηση των δραστηριοτήτων των ταμείων μετά το 1999;

Απάντηση της κ. Wulf-Mathies εξ ονόματος της Επιτροπής (1η Δεκεμβρίου 1997)

Σύμφωνα με τις τελευταίες πληροφορίες από τις αρχές της Ιταλίας, η υλοποίηση στην Ιταλία των προγραμμάτων των Διαρθρωτικών Ταμείων συνοψίζεται στον πίνακα που ακολουθεί. Τα στοιχεία αφορούν το ποσοστό των συνολικών δαπανών που είχαν προγραμματιστεί για τη συγκεκριμένη περίοδο, ή που δαπανήθηκαν επί τόπου από τους οργανισμούς εφαρμογής, στις 30 Ιουνίου 1997.

Προγράμματα των Διαρθρωτικών Ταμείων στην Ιταλία Δεσμεύσεις και δαπάνες εκ μέρους των οργανισμών εφαρμογής

>TABLE>

Η Επιτροπή εφιστά την προσοχή του αξιότιμου μέλους του Κοινοβουλίου στο γεγονός ότι τα ανωτέρω στοιχεία προκύπτουν από παρατηρήσεις όμοιες με αυτές που οδήγησαν στην εξαγωγή των στοιχείων που δόθηκαν προς απάντηση στη γραπτή ερώτηση αριθ. 1074/97 ((ΕΕ C 21, 22.1.1998. )) του αξιότιμου μέλους του Κοινοβουλίου.

Τα στοιχεία του ανωτέρω πίνακα επιβεβαιώνουν το γεγονός ότι, οι απώλειες για την περίοδο 1989-1993 θα παραμείνουν σε σχετικά χαμηλό επίπεδο. Όσον αφορά την περίοδο 1994-1999, παρατηρούνται ενδείξεις βραδείας ανάκαμψης, χάρη στην δράση που ανέλαβε η Επιτροπή και οι αρχές της Ιταλίας, στο πλαίσιο της συμφωνίας του Ιουνίου 1995, για τη βελτίωση της διαχείρισης των προγραμμάτων των Διαρθρωτικών Ταμείων στην Ιταλία. Η Επιτροπή, συνεπικουρούμενη από τις αρχές της Ιταλίας, θα συνεχίσει κάθε είδους προσπάθεια διατήρησης της εν λόγω ανάκαμψης, προκειμένου να διασφαλίσει την πλήρη και ορθή χρήση όλων των διαθέσιμων πόρων των Διαρθρωτικών Ταμείων, εντός της τρέχουσας περιόδου προγραμματισμού. Κατ' αυτό τον τρόπο, ελπίζουμε ότι θα αποφευχθεί οποιοδήποτε θέμα μεταφοράς προς τα άλλα κράτη μέλη.

Η Επιτροπή διατηρεί το δικαίωμα να ενημερώνεται σχετικά με την ελλιπή χρήση των πόρων των διαρθρωτικών ταμείων σε όλα τα κράτη μέλη, προκειμένου να καθορίσει τις ενισχύσεις της μετά το 1999 περιόδου. Επομένως, οι βελτιώσεις στη διαχείριση των Διαρθρωτικών Ταμείων στην Ιταλία κρίνεται απαραίτητο να συνεχιστούν και να παγιωθούν.